text: Stjålet redningsvogn er fundet 
  30 november 2010 kl. 20.16
  Politiet har nu fundet det ene af de to køretøjer, der blev stjålet fra Beredskabsstyrelsen i Haderslev.
  Man kan næsten ikke stjæle et mere opsigtvækkende køretøj. Så da Syd- og Sønderjyllands Politi tirsdag efterlyste to varevogne stjålet fra Beredskabsstyrelsen, gik der ikke lang tid, før det ene var fundet.
  Der er tale om to højorange VW ladvogne med blå blink, som er blevet stjålet fra kasernen i Haderslev.
  Den ene bil blev tirsdag eftermiddag fundet på en rasteplads nær motorvejen til Esbjerg. Men politiet hører gerne fra folk, der har set den anden stjålne bil.
  Det er kun få dage siden, at en brandbil blev stjålet fra brandstationen i Allerød. Den blev dog fundet kort tid efter i Istedgade i København, hvor to mænd kørte rundt i den.
  